[{"text_idx": "#000002", "text": "Lleoedd Lleol ar gyfer Natur"}, {"text_idx": "#000003", "text": "Y Faner Werdd ar gyfer Parciau"}, {"text_idx": "#000007", "text": "Mae Lleoedd Lleol ar gyfer Natur yn gynllun grant cyfalaf, sy\u2019n cael ei ariannu gan Gronfa Dreftadaeth y Loteri, sy\u2019n galluogi cymunedau yng Nghymru i greu natur ar eu stepen drws. Mae\u2019r rhaglen hon yn canolbwyntio ar gyfranogiad cymunedol, yn benodol mewn ardaloedd difreintiedig, amgylcheddau trefol ac o amgylch trefi a\u2019r rhai heb lawer o fynediad at natur. Mae pob pecyn yn darparu\u2019r holl ddeunyddiau, offer a chefnogaeth arbenigol sydd eu hangen ar gymuned i greu gofod ar gyfer natur. Yn gyfnewid am hyn, mae\u2019n rhaid i gymunedau sicrhau caniata\u0302d y tirfeddiannwr, ac ymrwymo i gynnal y gofod natur am o leiaf pum mlynedd."}, {"text_idx": "#000008", "text": "Ble mae\u2019r safle a pham ei fod yn lleoliad delfrydol ar gyfer gardd gymunedol?"}, {"text_idx": "#000009", "text": "Mae Railways Gardens wedi ei adeiladu ar hen faes chwarae adfeiliedig yn Sblot. Cafodd y tir gwastraff ei drawsnewid yn hwb cymunedol gyda chabanau symudol ar gyfer digwyddiadau ac i fusnesau lleol eu defnyddio. Mewn ymgynghoriad cymunedol, nodwyd Railway Gardens fel lleoliad addas ar gyfer tyfu bwyd. Mae\u2019r lleoliad sydd yn gyfan gwbl o goncrid yn ddelfrydol o ran hygyrchedd ond roedd angen cynefinoedd a bwyd ar gyfer bywyd gwyllt. Mae\u2019r prosiect yn cynorthwyo\u2019r trigolion i ddatblygu sgiliau a hyder wrth dyfu bwyd; maent yn ailddosbarthu unrhyw gynnyrch dros ben i\u2019r gydweithfa fwyd leol ac yn gwahodd grwpiau, ysgolion a sefydliadau o\u2019r gymuned ehangach i gymryd rhan."}, {"text_idx": "#000010", "text": "Beth oedd wedi ei gynnwys yn y pecyn tyfu bwyd a osodwyd ar y safle?"}, {"text_idx": "#000012", "text": "Beth oedd cyfraniad y gymuned leol ar y safle?"}, {"text_idx": "#000013", "text": "Roedd derbyn barn y gymuned leol ar eu gweledigaeth ar gyfer yr ardd newydd yn hollbwysig ar gyfer datblygu\u2019r safle."}, {"text_idx": "#000014", "text": "Rhannwyd y gwaith o greu\u2019r ardd yn nifer o brosiectau llai, er enghraifft, diwrnod adeiladu\u2019r gwelyau plannu, adeiladu\u2019r ty\u0302 gwydr, adeiladu\u2019r sied a phlannu. Daeth gwirfoddolwyr o gymuned Sblot i bob un o\u2019r sesiynau hyn i helpu. Cawsant gyfle i gyfarfod eu cymdogion, dysgu sgiliau newydd a chael y boddhad o drawsnewid gofod a fu unwaith yn segur ac adfeiliedig yn hwb cymunedol ffyniannus."}, {"text_idx": "#000016", "text": "Mae Railway Gardens wedi ei leoli mewn ardal o Gaerdydd sydd yn amrywiol yn ddiwylliannol ac yn ethnig. Yn ystod pob cam o\u2019r datblygiad croesawyd gwirfoddolwyr o lawer o wahanol gredoau, ethnigrwydd, galluoedd corfforol, diwylliannau a lleiafrifoedd rhywiol a, gyda\u2019i gilydd, fe wnaethant weithio i greu\u2019r gofod."}, {"text_idx": "#000017", "text": "Sut mae\u2019r ardd yn gwella\u2019r gofod naturiol?"}, {"text_idx": "#000018", "text": "Plannwyd coed ffrwythau, llwyni ffrwythau a llwyni gyda\u2019i gilydd mewn gwelyau plannu uchel ynghyd a\u0302 phlanhigion bwytadwy eraill, gan gynnwys riwbob a mefus."}, {"text_idx": "#000019", "text": "Mae gwelyau plannu ar lefel y ddaear, a gynlluniwyd i helpu gyda draenio, yn lleoliad delfrydol ar gyfer y tyweirch blodau gwyllt a gosodwyd bocsys cynefin ar hyd y waliau allanol i greu gofod ar gyfer natur."}, {"text_idx": "#000020", "text": "Beth yw\u2019r buddiannau tymor hwy i\u2019r gymuned a\u2019i thrigolion?"}, {"text_idx": "#000021", "text": "Mae\u2019r pecyn datblygu bwyd wedi ysgogi cydlyniant a chynhwysiant cymunedol. Gall pobl leol o ethnigrwydd a chefndiroedd gwahanol gerdded i mewn o\u2019r stryd a theimlo croeso ar unwaith mewn gardd sy\u2019n cynnig ymdeimlad o gartref \u2013 lle gallant sgwrsio, dysgu neu fod yn bresennol yno, heb gael eu barnu."}, {"text_idx": "#000023", "text": "Mae\u2019r ardd yn cynnig cyfle i weithio yn yr awyr agored, yn helpu i wella lles corfforol, lleihau ynysu cymdeithasol a gwella hapusrwydd pobl trwy weithgareddau amgylcheddol."}, {"text_idx": "#000024", "text": "Beth yw\u2019r cynlluniau ar gyfer y safle yn y dyfodol?"}, {"text_idx": "#000025", "text": "Mae\u2019r prosiect hwn wedi helpu i gysylltu pobl a\u0302 natur, wedi datblygu eu hyder ac wedi ennyn brwdfrydedd a chyffro aruthrol ar gyfer rhagor o welliannau amgylcheddol."}, {"text_idx": "#000026", "text": "Mae cyllid eisoes wedi ei sicrhau i wella\u2019r safle ymhellach. Mae ty\u0302 gwydr arall a mwy o dyweirch blodau gwyllt wedi eu gosod ac mae\u2019r grw\u0302p wedi dechrau adeiladu ystafell ddosbarth bob tywydd yn yr awyr agored i\u2019w galluogi i gynnal mwy o weithgareddau a gweithdai."}, {"text_idx": "#000029", "text": "Rydym yn teimlo\u2019n hynod freintiedig ein bod wedi derbyn y cymorth hwn gan Cadwch Gymru\u2019n Daclus. Mae wedi helpu i drawsnewid ein gofod ac rydym eisoes yn gweld y buddiannau, gyda gwenyn, pili palod a gwyfynod yn ymweld a llysiau\u2019n cael eu cynaeafu a\u2019u coginio ar y safle! Ond mae hefyd wedi rhoi hwb aruthrol i\u2019n hyder; roedd meddwl am wneud pethau fel adeiladu tai gwydr neu greu do\u0302l yn teimlo\u2019n llethol ond gyda\u2019r gefnogaeth garedig, ystyriol, hael a medrus gan di\u0302m Cadwch Gymru\u2019n Daclus, rydym wedi datblygu ein sgiliau mewn cymaint o wahanol ffyrdd newydd. Er enghraifft, fe wnaethom adeiladu ail dy\u0302 gwydr a gosod dwy ddo\u0302l bywyd gwyllt ar o\u0302l dysgu sut i wneud hyn gyda chi!"}]